# Кой има право на лична помощ до 31.12.2020 г.:

* + Лицата с право на чужда помощ и определени 90 и над 90 процента трайно намалена работоспособност или вид и степен на увреждане;
	+ Деца с право на чужда помощ с определени 50 и над 50 на сто вид и степен на увреждане или трайно намалена работоспособност;
	+ Деца без право на чужда помощ с определени 90 и над

90 на сто вид и степен на увреждане или трайно намалена работоспособност.

# Как можете да заявите желанието си да ползвате Механизма лична помощ

* + От 01.04.2019 г. документите за изготвянето на индивидуалните оценки на потребностите от лична помощ се подават в специализираните отдели в дирекциите „Социално подпомагане“ (ДСП) към Агенцията за социално подпомагане (АСП) по настоящ адрес на човека с увреждане
	+ Документите за изготвяне на индивидуална оценка на потребностите са:
		- Заявление-декларация по образец;
		- Формуляр за самооценка

# КАНДИДАТСТВАНЕ ЗА ОЦЕНЯВАНЕ

Документите може да получите в дирекциите „Социално подпомагане“ по настоящ адрес или да изтеглите от електронната страница на АСП – меню „Социално подпомагане“, подменю

„Подкрепа на хората с увреждания“, „Индивидуална оценка на потребностите“, раздел „Документи“.

* + Заявлението и формулярът за **самооценка** се попълват от Вас, от Ваш законен или упълномощен представител.
	+ Документите се подават лично, чрез упълномощено лице или законен представител.

Когато ползвател на лична помощ е малолетен или поставено под пълно запрещение лице, той се представлява от законния му представител, а когато е непълнолетен или поставено под ограничено запрещение лице, се иска съгласие на законния му представител.

# ОЦЕНЯВАНЕ

* След подаване на документите ще бъдете посетен в дома Ви от служител на ДСП, който има задължението да установи Вашите реални затруднения и потребности, и да проведе интервю с Вас или Ваш законен представител или с човека, който полага грижи за Вас.
* Служителят използва специално разработен формуляр с различни въпроси, изследващи Вашите функционални затруднения. За всеки въпрос са възможни 4 степени на затруднение, като 1-ва, 2-ра или 3-та степен се определят при установяване на нарастваща степен на зависимост и 4-та степен за пълна зависимост от чужда помощ. Всяка от определените степени носи същия брой точки – от 1 до 4. При липса на зависимост се отбелязва „0“ (нула). Общият брой получени точки се сумира.
* Сумата от получените точки се умножава по различен коефициент в зависимост от възрастта, като по този начин се получава броя на полагащите Ви се часове за лична помощ месечно:
	+ За лица над 18 години: Брой точки х 1,235 = Брой часове лична помощ месечно;
	+ За деца от 12 до 18 години: Брой точки х 1,313 = Брой часове лична помощ месечно;
	+ За деца от 0 до 12 години: Брой точки х 1,556 = Брой часове лична помощ месечно.

Въз основа на Вашата самооценка, представените документи и резултатите от проведеното интервю, на заседание на специализирания отдел се изготвя Индивидуална оценка на потребностите Ви. Броят на часовете за лична помощ се определя в издаденото направление в зависимост от установената степен на зависимост, като за:

1. първа степен са до 15 часа месечно;
2. втора степен са до 42 часа месечно;
3. трета степен са до 84 часа месечно;
4. четвърта степен са до 168 часа месечно.

В 10-дневен срок от изготвяне на индивидуалната оценка на потребностите се издава направление за включването Ви в Механизма лична помощ. Ако желаете, Вие може да присъствате на заседанието.

# Включване в Механизма лична помощ

**За да се включите в Механизма лична помощ трябва да подадете заявление в общината по настоящ адрес**

* + Документи за включване:
		- заявление, в което посочвате избраното от Вас лице за асистент;
		- направлението, издадено от ДСП, с определения Ви брой часове за лична помощ.

Когато в направлението не сте посочили асистент, общината (доставчикът на лична помощ) може да Ви предложи асистент.

Личен асистент може да бъде всеки, който не е поставен под запрещение и не е осъждан. Няма доходен критерий за назначаване на личен асистент.

В случай, че не сте доволен от личния си асистент, може да поискате прекратяване на трудовия му договор и назначаване на нов такъв, без да е необходимо да преминавате през нова оценка.

* + В заявлението, Вие (Вашият законен представител) изрично давате съгласие:
		- Добавката за чужда помощ да се превежда за заплащането на ползваната услуга;
		- До 380 лв. от месечната помощ по чл.8д от ЗСПД (в зависимост от броя на определените в направлението часове), изплащана за деца с 90 и над 90 на сто вид и степен на увреждане, да се превежда за заплащане на ползваната услуга.

# Важно е да знаете, за да направите избора си!!!

* + Даденото съгласие за трансфериране на посочените суми е задължително условие за включване и ползване на Механизма лична помощ. Трансферът ще бъде извършван само след сключване на трудов договор с асистент и при реално предоставяне на услугата.
	+ Правата и задълженията на потребителя, личния асистент и общината/доставчика се уреждат чрез тристранно споразумение, а личния асистент се назначава с трудов договор, сключен между него и общината/доставчика.

# Важно е да знаете!!!

**Първите асистенти ще бъдат назначени от 01.09.2019 г., което значи че всеки, който желае да получава асистентска помощ, трябва да подаде заявление за изготвяне на индивидуална оценка сега!**

# Законът за личната помощ не допуска едновременно получаване на подкрепа от няколко източника за задоволяване на същите потребности!